Ivika Sillar
Ivika-Doris Sillar (31. mai 1934 Tallinn – 6. juuli 2020) oli eesti teatriteadlane ja ‑pedagoog. Ta lõpetas 1953. aastal Tallinna 7. Keskkooli ja 1958. aastal Moskvas GITISe teatriteaduse erialal. Oli 1958–1965 Eesti Televisiooni kirjandus‑ ja kunstisaadete toimetaja, 1965–2010 Eesti Muusika- ja Teatriakadeemia lavakunstikooli juhataja abi, 1965–1973 ühtlasi teatriajaloo õppejõud. Ta on kirjutanud aastast 1958 teatrialaseid raamatuid ja artikleid, esialgu portreeartikleid, hiljem ka retsensioone ja probleemartikleid. Ta oli alates 1960. aastast Eesti Teatriuurijate ja -kriitikute Ühenduse ja Eesti Teatriliidu liige.